Document ID: 32006D0553

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Αυγούστου 2006
σχετικά με την αγορά από την Κοινότητα ιχνηθετικού εμβολίου κατά της κλασικής πανώλης των χοίρων για την αύξηση των κοινοτικών αποθεμάτων των εν λόγω εμβολίων
[κοινοποιηθείσα υπό τον αριθμό Ε(2006) 3461]
(2006/553/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 6 παράγραφος 2 και το άρθρο 8 παράγραφος 2,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων (2), και ιδίως το άρθρο 18 παράγραφος 2,
Εκτιμώντας τα ακόλουθα:
(1)
Η κλασική πανώλη των χοίρων συνιστά απειλή για τους οικόσιτους και τους άγριους χοίρους (αγριόχοιρους) στην Κοινότητα.
(2)
Τα κρούσματα κλασικής πανώλης των χοίρων σε χοιροτροφικές εκμεταλλεύσεις μπορούν να επιφέρουν πολύ σοβαρές συνέπειες και οικονομικές ζημίες στην Κοινότητα, ιδίως εάν εμφανιστούν σε περιοχές με υψηλή πυκνότητα χοίρων.
(3)
Οι κανόνες για τη διενέργεια επείγοντος εμβολιασμού σε οικόσιτους και άγριους χοίρους καθώς και ο ορισμός του ιχνηθετικού εμβολίου θεσπίζονται στην οδηγία 2001/89/ΕΚ.
(4)
Η Κοινότητα ήδη διαθέτει απόθεμα 1 000 000 δόσεων ζωντανού εξασθενημένου εμβολίου κατά της κλασικής πανώλης των χοίρων και έχει δρομολογήσει τη διαδικασία αγοράς 1 550 000 δόσεων ιχνηθετικού εμβολίου κατά της κλασικής πανώλης των χοίρων.
(5)
Υπό το πρίσμα της κατάστασης στην Κοινότητα και ιδίως της κατάστασης της νόσου στις υποψήφιες για προσχώρηση χώρες, γίνεται όλο και πιο πιθανός ο επείγων εμβολιασμός κατά της κλασικής πανώλης των χοίρων με ιχνηθετικό εμβόλιο, το οποίο υπερβαίνει τον αριθμό δόσεων εμβολίου που διαθέτει σε απόθεμα η Κοινότητα.
(6)
Για την ενίσχυση της ικανότητας της Κοινότητας να αντιδρά γρήγορα στην εμφάνιση κρουσμάτων κλασικής πανώλης των χοίρων, είναι αναγκαίο να αγορασθεί επαρκής αριθμός δόσεων ιχνηθετικού εμβολίου, καθώς και να γίνουν οι απαραίτητες ρυθμίσεις για την αποθεματοποίησή τους ώστε να είναι άμεσα διαθέσιμα σε περίπτωση επείγουσας ανάγκης.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Κοινότητα αγοράζει το συντομότερο δυνατόν 7 000 000 δόσεις ιχνηθετικού εμβολίου κατά της κλασικής πανώλης των χοίρων.
2. Η Κοινότητα προβαίνει σε ρυθμίσεις για την αποθεματοποίηση και τη διανομή του εμβολίου που αναφέρεται στην παράγραφο 1.
Άρθρο 2
Το μέγιστο κόστος των μέτρων που αναφέρονται στο άρθρο 1 δεν θα υπερβεί τα 7 500 000 ευρώ.
Άρθρο 3
Τα μέτρα που προβλέπονται στο άρθρο 1 παράγραφος 2 εφαρμόζονται από την Επιτροπή σε συνεργασία με τους προμηθευτές που θα ορισθούν στο πλαίσιο πρόσκλησης υποβολής προσφορών.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 4 Αυγούστου 2006.

Labels: 0
15
6